कृष्णले जिते म्याराथन
आर्मीका धावक कृष्ण बस्नेतले पूर्वविजेता गोपीचन्द्र पार्कीलाई २ मिनेट ४५ सेकेन्डले पछाडि पार्दै तेस्रो प्रधानसेनापति खुला म्याराथन प्रतियोगिता जितेका छन् । 
काठमाडौँ — आर्मीका धावक कृष्ण बस्नेतले पूर्वविजेता गोपीचन्द्र पार्कीलाई २ मिनेट ४५ सेकेन्डले पछाडि पार्दै तेस्रो प्रधानसेनापति खुला म्याराथन प्रतियोगिता जितेका छन् । एपीएफका गोपीचन्द्रले ३२ किलोमिटरसम्म बलियो चुनौती दिए पनि कृष्णले अग्रता जारी राख्दै फराकिलो टाइमिङ अन्तरमा जित हात पारे । कृष्णले २ घण्टा २२ मिनेट ५२ सेकेन्डमा दुरी पूरा गर्दा गोपीचन्द्रको फिनिसिङ टाइमिङ २ घण्टा २५ मिनेट ३७ सेकेन्ड थियो । तेस्रो भएका आर्मीकै राजन खत्रीले २ घण्टा २९ मिनेट १२ सेकेन्डमा दौड पूरा गरेका थिए ।विजेता कृष्णले १ लाख नगद र १ सय ६० सीसीको पल्सर मोटरसाइकल पुरस्कार पाए । नेपाली सेनाले आयोजना गरेको म्याराथनको पहिलो दुई संस्करणमा एपीएफका धावक गोपीचन्द्र र भूमिराज राई विजयी रहेका थिए । कृष्णले विजयपछि आफ्नो कडा प्रशिक्षण नै जितको मुख्य आधार रहेको बताए । ‘मैले यस म्याराथनका लागि निकै मिहिनेत गरेको थिएँ । गुरु (प्रशिक्षक पुष्पराज ओझा) ले पनि मेरो प्रशिक्षणमा धेरै सहयोग गर्नुभयो, जसले गर्दा म सफल भएँ,’ उनले भने, ‘आर्मीले आयोजना गरेको यस प्रतियोगिता जित्नैपर्छ भन्ने लागेको थियो । सुरुआतमा विपक्षी खेलाडीले बलियो चुनौती दिए पनि मैले आफ्नो गति जारी राख्दै उपाधि जित्न सफल भएँ ।’ गोपीचन्द्रले ५० हजार तथा तेस्रो भएका राजन खत्रीले २५ हजार रुपैयाँ प्राप्त गरे । चौथो भएका खड्गबहादुर खड्का (२:२९:५०) ले १५ हजार, पाँचौं भएका खगेन्द्र भाट (२:३३:१९) ले ७ हजार तथा छैटौं भएका होमलाल श्रेष्ठ (२:३५:३०) ले ५ हजार रुपैयाँ प्राप्त गरे ।प्रतियोगितामा विभागीय वर्चस्व कायम गर्ने क्रममा आर्मीका लागि धाविका विश्वरुपा बुढाले हाफ म्याराथनको उपाधि जितिन् । उनले १ घण्टा १९ मिनेट ५ सेकेन्डमा २१ किलोमिटर दुरी पार गर्दै उपाधि जितिन् । विश्वरुपाले २५ हजार नगद र स्कुटर प्राप्त गरिन् । दोस्रो स्थानमा आर्मीकै रेशु बस्नेतले १ घण्टा २२ मिनेट ४३ सेकेन्डबाट विजेता बनिन् । उनले १५ हजार रुपैयाँ प्राप्त गर्दा तेस्रो भएकी विन्द्रा धनके श्रेष्ठ (१:२३:०६) ले १० हजारमा चित्त बुझाइन् ।पुरुष हाफ म्याराथनमा भने आर्मीकै धावकबीच कडा प्रतिस्पर्धा रह्यो । चार सेकेन्डको दुरीमा तीन धावकले रेस सिध्याउँदा आर्मीका गजेन्द्रराज राईले १ घण्टा १० मिनेटबाट पहिलो स्थान हात पारे । आर्मीकै रामजी बस्नेत (१:१०:०२) दोस्रो तथा कल्याण बानियाँ (१:१०:०३) तेस्रो भए । ४५ वर्ष माथिको हाफ म्याराथनमा दामोदर बुढामगर (१:१७:५८), भीमबहादुर गुरुङ (१:२४:२५) र कपिल भट्ट (१:३४:५०) ले क्रमश: शीर्ष तीन स्थान प्राप्त गरे । दुवै विधाका विजेताले १५ हजार, दोस्रो र तेस्रो हुनेले क्रमश: १० र ५ हजार रुपैयाँ प्राप्त गरे । सेनाको वर्चस्व १० किमि दौडमा राकेश नेपाली, भूपाल अधिकारी र मधु थापाले शीर्ष तीन स्थान कब्जा गर्दै जारी राखे । महिलातर्फ सेनाकै करिश्मा प्रधान कुमाल पहिलो, मीनाकुमारी बस्नेत दोस्रो र रेखा अधिकारी तेस्रो भए । ५ किमि छात्र दौडमा सुरेश थापामगर, ईश्वर बस्नेत र कृष्ण तामाङले शीर्ष तीन स्थान प्राप्त गर्दा छात्रातर्फ काजल विष्ट, सुनीता श्रेष्ठ र स्वेच्छा बलामी मगरले सफलता पाए ।१० किमि विदेशी सैनिक सहचारी एवं कूटनीतिज्ञसम्मिलित दौडमा बेलायती राजदूतावासका सिमोम क्यास्ट्रो विलरिच र आरोन दुरहाम पहिलो र दोस्रो हुँदा चिनियाँ दूतावासका झु सिरुई तेस्रो भए ।साथै ५ किलोमिटर वाकाथान पनि भएको थियो । करिब २ हजार ६ सय जनाले सहभागिता रहेको जनाइएको छ । विजेतालाई प्रधानसेनापति राजेन्द्र क्षेत्रीले पुरस्कृत गरेका थिए ।